**STYRESAK 44/24
Budsjett og handlingsplan 2025 og økonomiplan 2025-2028**

Går til

Styrets medlemmer

Styremøte

7. november 2024

Saksbehandler

John Olsen og Sissel Bastiansen

Vedlegg til saksfremlegget

1. Budsjett 2025 og økonomiplan 2025 – 2028 (iht. endret forskrift)
2. Budsjett 2025 og økonomiplan 2025 – 2028
3. Handlingsplan 2025

Saksfremlegg

Gjeldende forutsetninger for budsjettet for 2025

Både styret og administrasjonen har påpekt den krevende økonomiske situasjonen i Vest-Agder-museet. Med gjentagende høyere lønnsvekst enn justering av tilskudd, gjør dette seg fortsatt gjeldende.

Utviklingsprosjekter må som hovedregel prosjektfinansieres/søkes eksternt finansiert.

Museet arbeider kontinuerlig med å øke egeninntjeningen, men ligger allerede høyt sammenlignet med flere andre museer (11 millioner i 2023). Arbeid med økt egeninntjening må også sees i sammenheng med museets samfunnsoppdrag som del av den demokratiske infrastrukturen og betydningen av at alle skal ha like muligheter for deltakelse og involvering i egen historie. Dette er særlig knyttet til billettpriser.

Midlene som årlig avsettes til bygningsvern (kr. 500 000) og til arbeid med lokalhistoriske utstillinger (kr. 500 000) er videreført på samme nivå som tidligere. Museet har også satt av kr 100 000 til satsning på forskning.

Museet viderefører arbeidet med å øke inntjening i museumsbutikkene. Dette innebærer bl.a. å vurdere både vareutvalg og prising. I tillegg kommer:

* Prising av arrangementer og type arrangementer i forholdet mellom bemanning vs. inntjening.
* Optimalisering av driften knyttet til bl.a. digitalisering.
* Økt synlighet for museet med tanke på økt besøk og økt mersalg.
* Bevisstgjøring av kost-/nytteverdi i all inntjening

Forutsigbarhet i økonomi er en utfordring, bl.a. ved de to teknisk-industrielle anleggene Sjølingstad Uldvarefabrik og Setesdalsbanen, da tilskudd (som også går til bl.a. lønn) ikke blir kjent før i mars/april. At Riksantikvaren via fylkeskommunen gir tilskudd som reelt sett dekker FDV-stillingene ved anlegget har vært virksomhetskritisk. Ansvaret for forvaltningen av tilskuddene er overført fylkeskommunene fra 1. januar 2021, men hvilke rammer den enkelte fylkeskommune vil få er uavklart frem til februar regnskapsåret. Forutsigbarhet er også en utfordring knyttet til flerårige prosjekter og midler til bygningsvern.

Museumsbanene fikk fra 2021 en egen post på statsbudsjettet. Fordelingen av disse midlene gjøres av Jernbanemuseet. Setesdalsbanen fikk fra 2021 en økning i tilskudd fra Jernbanedirektoratet, men dette forutsetter at Vennesla kommune og Agder fylkeskommune viderefører sine økte rammer til banen (Jernbanedirektoratet stiller krav om 50/50 matching mellom deres midler og midler fra andre). Vi forutsetter følgelig en slik matching også i budsjettet for 2025.

Det er en gjensidig forventning mellom de tre nivåene stat, fylkeskommune og kommuner, at ingen av dem reduserer sine tilskudd, og at alle tre oppjusterer sine tilskudd i tråd med gjeldende deflatorer. Dette gjelder ikke minst Setesdalsbanen hvor staten krever 50/50 matching, men også f.eks. Hestmanden hvor staten tok et unormalt stort økonomisk ansvar (80% mot normalt 60%). Dette er følgelig lagt til grunn under.

Generelt om budsjettrammene for 2025

Som tidligere år velger administrasjonen å legge fram for styret for behandling en oversikt over budsjettrammene for 2025, basert på føringer for indeksregulering av statlige, fylkeskommunale og kommunale tilskudd som gitt i forslag til statsbudsjett. Midlene er fordelt på avdelingene, fagseksjonen og administrasjonen ut fra en historisk fordeling og i tråd med museets strategiske plan og faglige mål. Midler plassert i fagseksjonen og administrasjonen ivaretar fellestiltak på tvers av avdelingene.

Det er representantskapet som endelig vedtar budsjett og kommunenes/ fylkeskommunens indeksregulering. Etter representantskapet i desember vil administrasjonen sende brev til kommunene med endelig vedtatt sats.

1. Tilskudd

Tabell 1: Oversikt over tilskudd 2024 samt budsjetterte tilskudd 2025:



Kommentarer til driftstilskudd i budsjettet for 2025:

* 1. Det er i budsjettet for 2025 lagt til grunn en økning på 3,5% i statlige tilskudd. Dette i tråd med statsbudsjett som ble lagt fram i oktober. Tilskudd fra Kulturdepartementet er følgelig økt med statens deflator på 3,5 %,

til kr. 36.790.692.

* 1. Representantskapet har tidligere vedtatt at Vest-Agder-museet skal følge kommunal deflator når det gjelder justering av tilskudd fra kommuner og fylkeskommuner. For 2025 er kommunal deflator 4,1%, og Vest-Agder-museet har økt kommunale tilskudd med 4,1% til 14.264.964 og fylkeskommunale tilskudd med 4,1% til 16.616.527.

Økningen gjelder også for årlige ekstra tilskudd til Setesdalsbanen, magasin, Industrihistorisk senter i Mandal osv.

* 1. Driftstilskuddet fra Jernbanedirektoratet til Setesdalsbanen er prisjustert med 3,8 % til kr. 4.927.972. Dette er i tråd med justering angitt i statsbudsjettet for 2025.
	2. Fast driftstilskudd fra Stiftelsen Gimle Gård har de siste årene ikke vært regulert, da det for de siste årene ikke har vært økonomisk anledning for stiftelsen til å øke dette. I utgangspunktet gjelder dette også 2025. Museet har gjennom hele 2024 vært i tett dialog med stiftelsen om prosjektmidler, og dette har vært en gjensidig vellykket ordning som søkes videreført i 2025, for i fellesskap med stiftelsen å ivareta Gimle Gård på best mulig måte for alle parter. Driftstilskuddet er satt til 700.000 uten regulering, men vi tar høyde for 90.000 i prosjektmidler i tillegg til dette.
	3. Tilskuddet fra Tingvatn forminnepark og besøkssenter IKS skal KPI-reguleres, men faktoren for dette er ikke klar, og det er regulert med 4,1% i påvente av bekreftet KPI-sats.
	4. Det er budsjettert med investeringstilskudd på kr ytterligere 6,5 millioner til arbeid med Odderøya museumshavn, jf. tilsagn i statsbudsjettet, som er det som ikke er mottatt av en ramme på 20 millioner.
	5. Det er budsjettert med 81 millioner i tilskudd til nytt museumsbygg i 2025 med utgangspunkt i likviditetsplanen for prosjektet. Oppstart skjer i 2025 og ferdigstillelse i 2028.

Kommentarer til inntektsposter utover tilskudd:

1. Forventet salgsinntekt er økt med 1,5% i forhold til revidert budsjett for 2024. Vi har tidligere økt salgsinntekten i forhold til fjorårets budsjett, men dette gir ikke en tilstrekkelig inndekning, og vi har derfor valgt å justere i forhold til revidert budsjett for 2024, som er et mer oppdatert grunnlag. Det er gjort noen variasjoner mellom avdelingene ut fra faktisk historisk salgsstatistikk per avdeling.
2. Budsjettert momskompensasjon/fradrag er tatt ut av budsjettet, da denne uansett ikke har noen resultateffekt.
3. Finansinntekter er på bakgrunn av innestående kapital og dagens rentenivå forsiktig økt til kr. 1.500.000.
4. Av forsiktighensyn budsjetteres det ikke med prosjekttilskudd før disse er bevilget.
5. Det budsjetteres ikke med sykelønn, ut over refusjon knyttet til varige tiltak.
6. Personalkostnader

Lønnskostnader er økt med en forventet lønnsvekst på 4,3%.

For 2025 har nå 7 av våre 11 driftsavdelinger lønn og sosiale kostnader med en andel på 79% eller mer av totale kostnader. Dette reduserer avdelingenes handlingsrom. For VAM totalt er andelen lønn og sosiale kostnader 66,5% av totale kostnader i budsjettet. Andelen er normalt lavere ved regnskapsavslutning ved årsslutt pga. mye prosjektmidler som kommer inn i løpet av året.

1. Driftskostnader

Avdelingenes budsjett er internt justert i tråd med regnskap 2023 og regnskap pr.
31.08.24. Styrets tidligere signaler om å videreføre historisk fordeling mellom avdelingene er fulgt opp på samme måte som tidligere.

Strømkostnadene er hold på samme nivå for 2025 som i budsjett for 2024.

1. Bruk av disposisjonsfond

Det er i budsjettet for 2025 forutsatt å bruke kr. 1.000.000 fra disposisjonsfond. Dette er foreslått brukt til bygningsvern ved avdeling Kristiansand og Lista som en videreføring av ordningen fra tidligere år.

1. Bruk av bundet driftsfond.

Det er i budsjettet for 2025 forutsatt å bruke kr. 800.000 av bundet driftsfond til vedlikehold av Lok 5 ved Setesdalsbanen.

1. Brukt til investeringer i investeringsregnskapet

Det er i budsjettet for 2025 forutsatt å overføre kr. 4.377.602 av driftsmidler til investeringsregnskapet. Dette gjelder i hovedsak midler til investering i vognhall på Setesdalsbanen, da andre tilsagn til dette ikke foreligger. I tillegg er det overført til bygningsvern ved Kristiansand museum.

1. Avsetning til disposisjonsfond

Direktøren foreslår at det i 2025 avsettes midler fra driften til disposisjonsfond på totalt kr. 2.320.748, for å sikre seg mot uforutsette utgifter og/eller foreta nødvendige investeringer.

Av dette avsettes ved avdeling Hestmanden kr. 1,5 millioner til fremtidig periodisk vedlikehold. Dette er knyttet til at Hestmanden minimum hvert femte år må i dokk knyttet til sertifisering. I den forbindelse kommer det også alltid noen ekstra arbeider, vi vet bl.a. at det ved neste dokksetting må utbedres/byttes noen skrogplater. Dokksetting ved hovedklassing, inkludert arbeid, har en estimert kostnad på kr. 5-7 millioner.

I tråd med tidligere vedtak avsettes kr 500 000 til disposisjonsfond avdeling 15 (magasin), for å betale ned «internt lån» knyttet til magasininnredning.

Det er for 2025 for flere avdelinger ikke rom for å sette av til disposisjonsfond.

1. Økonomiplan 2025 – 2028

Økonomiplanen for perioden 2025 til 2028 gir et bilde av forventet økonomisk situasjon for Vest-Agder-museet de nærmeste årene. Vi har i økonomiplanen fra år 2025 tatt høyde for følgende parameter:

* Forventet økning på offentlige tilskudd omtrent som i dag, vektet til 3%.
* Årlig økning av salgsinntekt på 5%
* Prisvekst på 3%
* Årlig lønnsøkning på 3%

9. Investeringsbudsjett

Vi har for 2025 budsjettert med en investering med en ramme på kr 20 millioner til arbeid vannspeilet i Odderøya museumshavn, jf. tilsagn i statsbudsjettet, samt 81 millioner til nytt museumsbygg i Odderøya museumshavn. I tillegg kommer investeringsprosjekt knyttet til bygningsvern på Kristiansand museum med en ramme på 1,4 mill og investering på 3,5 mill på Setesdalsbanen knyttet til ny vognhall.

Det er i investeringsbudsjettet for perioden 2026 til 2028 kun medtatt kostnader til egenkapitalinnskudd KLP og nytt museumsbygg. Øvrige investeringer er ikke lagt inn i budsjett. Dette er knyttet til følgende to forhold:

* 1. Når det gjelder pågående investeringsprosjekter (i stor grad bygningsvern og til sikringsprosjekter), så vil en ikke ha avklart hvor mye ubrukte midler som skal overføres til kommende år (hvor langt prosjektet er kommet) før ved årsavslutningen.
	2. Når det gjelder nye investeringsprosjekter, så forutsetter disse tilsagn om eksterne midler. Dette kommer som tilskudd fra fond, stiftelser og ekstra tilskudd fra bl.a. Agder fylkeskommune. Disse tilsagnene er ikke mottatt/avklart og museet har som praksis å ikke legge inn i budsjettet prosjekter som ikke har sikker finansiering.

Endring i budsjett- og regnskapsforskriften for IKSer
Lov om interkommunale selskaper (IKS-loven) ble endret i mai 2023, og det ble samtidig fastsatt ny forskrift om økonomiplan, årsbudsjett, årsregnskap og årsberetning for interkommunale selskap. Budsjettet for 2024 ble lagt parallelt med at det kom orientering om ny lov, og er derfor utarbeidet etter gammelt oppsett. For å kjenne seg igjen i utgangspunktet for årets budsjett og samtidig vise hva endringene innebærer for Vest-Agder-museet IKS og vår rapportering, har vi derfor utarbeidet vedlegget «Budsjett og handlingsplan 2025, økonomiplan 2025-2028» i to versjoner. Det første og gjeldende er iht. ny forskrift, det andre, til informasjon, iht. gammelt oppsett.

Forslag til vedtak:

1. Styret vedtar forslag til budsjett og handlingsplan for 2025 samt forslag til økonomiplan for perioden 2025 – 2028.
2. Styret godkjenner bruk av disposisjonsfond jf. saksfremlegg.
3. Styret innstiller overfor representantskapet å vedta forslag til budsjett og handlingsplan for 2025 samt forslag til økonomiplan for perioden 2025 – 2028.

Vest-Agder-museet IKS